Charles-Auguste de Bériot

Charles-Auguste de Bériot (1802–1870) var en belgisk fiolinist, fiolinpedagog og komponist.

 Liv og virke 
Bériot studerte med Jean-François Tiby og André Robberechts, begge elever av Giovanni Battista Viotti, og ble uteksaminert i 1812. Han var også elev av Pierre Baillot i Paris noen måneder, men det viktigste forbildet var Niccolò Paganini. 

Bériot var kammerfiolinist hos kongene Karl X av Frankrike og Vilhelm I av Nederland, og gav konserter i alle de kjente musikksentraene, som London, Manchester, Paris og Brussel.

Fra 1833 levde Bériot sammen med den legendariske mezzosopranen Maria Malibran. De giftet seg i 1836, men få måneder etter bryllupet skadet Malibran seg så stygt i en rytterulykke at hun døde av følgene fem måneder senere. Bériot trakk seg da tilbake til Brussel og opptrådte bare sporadisk. I 1840 giftet han seg med Marie Huber og ble bofast i Brussel. 

Etter Pierre Baillots død i 1842 fikk Bériot tilbud om det ledige professoratet ved Conservatoire de Paris, men avslo på grunn av et begrunnet håp om å få lede fiolinklassen ved det kongelige konservatoriet i Brussel. Denne stillingen fikk han i 1843, deretter grunnla han den «franko-belgiske fiolinskolen».

Fra 1852 ble Bériots syn svakere og fra 1858 var han helt blind. Likevel fortsatte han konsertvirksomheten inntil 1866, da en lammelse i venstre arm satte en stopper for virksomheten som konsertfiolinist.

Bériots mest kjente elever var Hubert Léonard,  Henri Vieuxtemps og Heinrich Wilhelm Ernst.

Malibran og Bériot fikk sønnen Charles-Wilfrid Bériot (1833–1914) som ble komponist og en kjent pianist. Blant hans elever hører Enrique Granados, Maurice Ravel og Ricardo Viñes.

 Verk 
Bériot skrev hovedsakelig fiolinmusikk, deriblant
 Fiolinkonsert nr. 1 D-dur op. 16, (1830)
 Fiolinkonsert nr. 2 h-moll op. 32 (1841)
 Fiolinkonsert nr. 3 E-dur op. 44 (1843)
 Fiolinkonsert nr. 4 d-moll op. 46 (1844)
 Fiolinkonsert nr. 5 D-dur op. 55 (1846)
 Fiolinkonsert nr. 6 A-dur op. 70 (1850)
 Fiolinkonsert nr. 7 G-dur op. 76 (1851)
 Fiolinkonsert nr. 8 D-dur op. 99 (1856)
 Fiolinkonsert nr. 9 a-moll op. 104 (1859)
 Fiolinkonsert nr. 10 a-moll op. 127 (1870)

 Flere Airs variés for fiolin og orkester,
 15 variasjoner for fiolin og klaver
 Scène de Ballet Op. 100
 Fantasi over Rossinis Wilhelm Tell for fiolin og klaver
 Duos Concertants op. 57
 Klaverkvartett a-moll op. 50
 En tredelt fiolinskole, Le Premier guide des violonistes og Méthode de violon (Paris 1858).

 Referanser 

 Eksterne lenker 




  Beriot, Charles Auguste de, 1911 Encyclopædia Britannica


Kategori:Fiolinister
Kategori:Belgiske komponister
Kategori:Romantiske komponister